**ХОТОЙДОР ӨЛБӨТТӨР**

Хаппытаал хам баттаан, охтубут убайбыт,

Хандалы, тимир сыап бопсубут, доҕорбут,

Дорообо, бассаьыык - охсуһуу буойуна,

Дорообо, Былатыан-илбис тыл туйгуна.

Үрүҥ күн анныгар үүгэй кэм кэлэн,

Үс саха төрүөҕэр үөрүүлээх күн үүнэн,

Эн ааккын сахалар үрдүктүк туттубут,

Эйээрэр ырыаҕын дьиэрэтэн туойдубут.

Тааттаҕар онньообут үрэҕиҥ үрдүгэр,

Тапталы күллэрэр хонуутун түөһүгэр,

Тардыы үөл талаҕын ээлэй күөх мутугар,

Татыйык саас, сайын көрүлүү мунньустар.

Эн хотой киһигин - хотойдор өлбөттөр,

Эн хоодуот буойуҥҥун - буойуттар өспөттөр,

Төлкөҥ биир - үйэ саас бу сиргэ тыынааххын,

Төннүбэт-кэхтибэт төлөннөөх тыллааххын.

Ол да иһин, Абыйдар Сыаганнаах сиригэр

Олустук долгуйан, көрсүһэ кэллибит,

Удьуордаах тойуксут, дуоһуйа үөрэргэр,

Уруйдуур-айхаллыыр тылбытын эттибит.

Мин эмиэ, эн курдук, айар тыл илбиһин,

Минньигэстик таптаабыт хоһоонньут киһибин,

Эйиэхэ аныам диэн, соруктаах кэлбиппин,

Эппиппэр-тыыммыппар дуоһуйбут эбиппин.

Уруйбут Эйиэхэ - уус тыллаах эр бэрдэ,

Улуу дьол Эйиэхэ - уот төлөн киһиэхэ

Өрөгөй охсуһан - албыны кыайбыкка,

Өрөгөй охсуһан - албыны кыайбыкка,

Өһөхтөөх өстөөҕү өйүнэн хоппукка!